ግብጻውያን የኮሮና ቫይረስን ስርጭት ለመግታት መንግሥት ያስተላለፈውን ትዕዛዝ ማክበር ጀምረዋል፡፡
ባሕር ዳር፡ መጋቢት 17/2012 ዓ.ም (አብመድ) በግብጽ የኮሮና ቫይረስ ወረርሽን ተቀስቅሶ ከፍተኛ ጉዳት እያደረሰ ነው፤ 442 ሰዎች በቫይረሱ ተይዘዋል፤ 21 ደግሞ ሕይወታቸው አልፏል፤ 40 ሰዎች ትናንት ብቻ መያዛቸው ታውቋል፡፡የሀገሪቱ መንግሥት የቫይረሱን መስፋፋት ለመግታትና ጉዳቱን ለመቀነስ የሁለት ሳምንታት የቤት ውስጥ መቆዬት ትዕዛዝ አስተላልፏል፤ ነዋሪዎችም የመንግሥትን ትዕዛዝ በማክበር በየቤታቸው ተቀምጠዋል፡፡ለወትሮው በሰው ትርምስ የሚታወቁት የካይሮ መንገዶች ሁሉ ከሰው እንቅስቃሴ ነፃ ሆነዋል፤ የንግድና የመዝናኛ ማዕከላት፣ ቡና ቤቶች … በዓዋጁ መሠረት ዝግ ሆነዋል፡፡ፖሊስ ዓዋጁን ለማስከበር በተጠንቀቅ ቆሟል፤ የመንግሥትን የአስቸኳይ ጊዜ ዓዋጅ ጥሶ የተገኘ ሰው ከ8 ሺህ ብር አንስቶ እስከ እስራት የሚቀጣ ይሆናል፡፡
ፕሬዝዳንት አልሲሲ ሁሉም ሰው የተላለፈውን የአስቸኳይ ጊዜ ዓዋጅ በማክበር ተገዥ እንዲሆን ማሳሰባቸውን አህራም ኦንላይን ዘግቧል፡፡
‘‘ከተባበርን ግባችንን እናሳካለን፤ ይህንን ፈታኝ ጊዜም እናልፈዋለን፤ ታሪክም እናደርገዋለን’’ ሲሉ ፕሬዝዳንቱ ጥሪ ማድረጋቸው ነው የተገለጸው፡፡
በዓለማቀፍ ደረጃ እስከ ዛሬ መጋቢት 17/2012 ዓ.ም ጠዋት ድረስ 471 ሺህ 794 ሰዎች በኮሮና ቫይረስ ተይዘዋል፤ 114 ሺህ 703 ሰዎች ከበሽታው አገግመዋል፤ 21 ሺህ 297 ሰዎች ደግሞ ሕይወታቸው አልፏል፡፡በአሜሪካ የተረጋገጠ በቫይረሱ የተያዙ ሰዎች ቁጥር 70 ሺህ ደርሷል፤ በአንድ ቀን ከ10 ሺህ በላይ ሰዎች መያዛቸውም ታውቋል፡፡ ቀጣይ የኮሮና ቫይረስ የስርጭት ማዕከል እንዳትሆን በተሰጋችው አሜሪካ የሟቾች ቁርም 1 ሺህ 50 መድረሱን ቢቢሲ አስነብቧል፡፡ በእርግጥ በኒውዮርክ አዲስ በቫይረሱ የሚያዙ ሰዎች ቁጥር ትናንት መቀነሱ መሰማቱ መልካም ዜና ተብሏል፡፡ አሜሪካ ለኮሮና ቫይረስ መቋቋሚያ 2 ትሪሊዮን ዶላር መድባለች፡፡
በቫይረሱ መነሻ የቻይናዋ ሁቤ ግዛት ትናንት ምንም አዲስ በቫይረሱ የተያዘ ሰው አልተመዘገበም፤ በግዛቷ በስድስት ቀናት ውስጥ አንድ ሰው በቫይረሱ መያዙ ነበር ከሰሞኑ የተረጋገጠው፤ ትናንት ምንም ሰው መያዙ ካተረጋገጠ ደግሞ በሳምንት ውስጥ አንድ ሰው ብቻ መያዙ ትልቅ ስኬት በአካባቢው መመዝገቡን የሚያበስር ነው፡፡